緣識  其四三
作者：宋太宗
朝代：宋

paragraphs: 河决洪波東南流迤邐，蒼生昏墊困其止。
去年今歲豈遑安，勞我關心情不已。
奔衡浩渺故無涯，十二州民皆憂水。
諸般度議自裁之，乃出禁軍爲夫使。
倍加慰諭願登先，悅隨容易能如此。
大將聞命效駈馳，連夜侵晨順從理。
未經月餘便成功，龍門一合士民喜。
歡乎歡，忻斯睹，土木如山杵如雨。
浪平變化盡爲空，力役忙忙無朝暮。
錫賜錢與衣，遭災免稅租。
皇天睠命八方同，惟德惟馨依是輔。